古劍歌
作者：趙汝鐩
朝代：宋

paragraphs: 洞庭吞天天無風，月印一鏡星涵空。
波心千丈光五色，漁人嘖嘖疑垂虹。
睨而視之寂不見，舉網下罩追遺蹤。
須臾雷轟怒濤吼，鼓蕩六合雰溟濛。
所得非魚亦非龍，炯然三尺貫當中。
肉銷骨立精氣融，鏗鍧其聲韜其鋒。
越砥稍稍加磨礲，壯士見之肝膽雄。
雷煥已死不可起，有誰解識斗間氣。
人疑龍泉或太阿，萬古凡劍空一洗。
倚樓西北望邊城，連月亙天烽火明。
隠憂枕上思請纓，夜半躍鞘床頭鳴。
夢中見告若有神，吾價豈但直百金，吾勇豈但敵一人。
知君素有擊楫中流心，誓當助君報國萬里清胡塵。